Plean Ceachta do Chlár Aistrithe R7

**Lch 2**

**Taisteal**

Pléigh leis na daltaí na dóigheanna éagsúla le dul ar scoil

1. Siúl
2. Carr
3. Bus Scoile
4. Bus Poiblí
5. Traein
6. Rothar

Comhairligh dul thar an bhealach le duine fásta iontaofa sula dtosóidh an téarma úr. Má tá siad ag taisteal ar an chóras iompar phoiblí ba mhaith an smaoineamh dul ar an bhus/traein srl. sula dtosóidh an téarma úr sa dóigh go mbeidh a fhios acu cé leis a bhfuil siad ag dúil ar an chéad lá taistil ar scoil agus nach dtiocfaidh eagla orthu.

De ghnáth, bíonn na tiománaithe céanna ag an bhus scoile ó cheann ceann na bliana agus éireoidh siad cleachta leo agus beidh uimhir nó litir ar an bhus.

**Éide**

Labhair faoin éide nua, bíonn bléasar ag bunús na nIar-Bhunscoileanna agus cuid mhór pócaí le nithe a choinneáil iontu ☺

**Lch 3**

**Stáiseanóireacht**

Gabh síos tríd an stáiseanóireacht ar fad atá de dhíth le tosú ar an mheánscoil agus comhairligh do na daltaí áireamhán eolaíochta a fháil. Cuir i gcuimhne dóibh fosta gurb é a bhfreagracht féin é nithe úra a chur in áit nithe ar bith a bhristear nó a chailltear. Is maith an smaoineamh é a chinntiú gach lár téarma agus deireadh téarma lena fháil amach cad é atá de dhíth orthu agus earraí úra stáiseanóireachta a chur in áit rud ar bith atá ar iarraidh.

**Lch 4**

**Seomra ranga**

Difear mór idir Bunscoil agus Iar-Bhunscoil go mbíonn daltaí ag bogadh idir ranganna/ábhair agus múinteoir ar leith acu i ngach ábhar. Coinníonn bunús na scoileanna an t-ábhar céanna i limistéar amháin agus is minic an t-ábhar nó uimhir ar leith don ábhar sin ar an doras le meaitseáil leis an chlár ama. Is minic fosta ainm an mhúinteora ar an doras.

**Dorchlaí**

Caithfidh daltaí a bheith ciallmhar agus iad ag bogadh ó rang go chéile. Sna dorchlaí, ba chóir siúl agus cloí le taobh amháin. B'fhéidir go mbeadh daltaí eile a bhfuil míchumas acu nó atá ar chroisíní ag úsáid na ndorchlaí ag an am céanna. Spreag daltaí i gcónaí le meas a bheith acu ar a chéile.

**Lch 5**

**Lá ar Scoil**

Pléigh an t-am a dtosaíonn an lá scoile do dhaltaí, ní hionann é i ngach scoil. Gabh síos trí ghnáthlá scoile leis na daltaí, ag teacht a fhad leis an scoil, am tosaithe agus mar a bhristear lá scoile aníos le Sos agus am Lóin.

Spreag daltaí le bheith páirteach i ngníomhaíochtaí iarscoile óir is dóigh an-mhaith iad le cairdeas a chothú le daoine a bhfuil na réimsí céanna suime acu. Chomh maith leis sin, i dtaca le cur isteach ar phost nó ar ollscoil is buntáiste é a oiread agus is féidir a chur ar a n-iarratas lena mbuanna agus cumais a léiriú mar chuid d'fhoireann (go háirithe más cuid d'fhoireann scoile iad) le cois a bheith ag obair as a stuaim féin.

**Lch 6**

**Clár Ama**

Gabh síos tríd an sampla de chlár ama sa leabhrán. Ba chóir do dhaltaí breathnú ar a gclár ama agus dialann gach oíche roimh dhul a luí lena chinntiú go bhfuil na leabhair agus obair bhaile acu atá de dhíth don chéad lá scoile eile. Ba chóir dóibh fosta a dtrealamh Corpoideachais a bheith réidh acu más gá agus airgead a iarraidh m.sh. don Eacnamaíocht Bhaile agus gan gach rud a fhágáil go dtí an bomaithe deireanach ar maidin nuair a bhíonn an teaghlach ar fad ag déanamh réidh faoi choinne oibre, scoile srl.

Má bhíonn siad eagraithe, sábhálann sé am ar maidin a thig leo a chaitheamh ina luí ☺

Bíonn clár ama dhá sheachtain ag roinnt scoileanna agus difear idir seachtain 1 agus seachtain 2. Déantar é seo le hacmhainní foirne a úsáid ar an dóigh is éifeachtaí atá le leas na ndaltaí.

**Lch 7**

**Sos agus am Lóin**

Labhair faoi mhodhanna éagsúla le híoc as lón scoile agus mura bhfuil siad ag glacadh lón scoile faoi lón pacáilte folláin a thabhairt leo.

**Rialacha Scoile**

Tá rialacha scoile ann sa dóigh gur féidir an scoil a eagrú go héifeachtach agus go sábháilte do dhaltaí agus do gach ball foirne agus ba chóir cloí leo i gcónaí.

Má bhriseann daltaí rialacha na scoile, b'fhéidir go ngearrfaí coinneáil istigh nó fionraíocht orthu. Áirítear fionraíocht mar laethanta ar shiúl ón scoil agus íslítear céatadán tinrimh daltaí. Níl cuma mhaith air seo má iarrann fostóir féideartha taifead tinrimh ar an scoil. Lena chois sin, is marcanna diúltacha agus coinneáil istigh an toradh atá ar gan obair bhaile a dhéanamh, dearmad a dhéanamh de threalamh corpoideachais nó leabhair scoile agus gan an éide cheart a chaitheamh.

**Lch 8**

**Tacaíocht**

Tá córas maith tacaíochta ag gach scoil do gach daltaí a bhfuil sé de dhíth orthu le plé le ceisteanna pearsanta nó le saol na scoile. Is mian leis an scoil na daltaí a bheith sona agus oideachas maith a bheith acu a fhóireann dá gcumas i dtimpeallacht shábháilte. Is sampla é an liosta atá sa leabhrán de na dóigheanna a dtig le daltaí cuidiú a iarraidh.

Cuir i gcuimhne do na daltaí faoi na Múinteoirí Ainmnithe a bhfuil a bpictiúr agus a n-ainm le feiceáil i gcónaí ar fud na scoile.

**Lgh 9/10**

Tá treoir ar an dá leathanach deiridh mura bhfuil daltaí ar scoil dá n-aistriú agus bileog le líonadh isteach mar chuimhní cinn ar an Bhunscoil.